Ο **Ευκλείδης Τσακαλώτος** (Ρότερνταμ, Ολλανδία, 19 Ιουνίου 1960) είναι Έλληνας οικονομολόγος, πολιτικός και βουλευτής της Νέας Αριστεράς. Έχει διατελέσει υπουργός Οικονομικών (2015-2019) και αναπληρωτής υπουργός Διεθνών Οικονομικών Σχέσεων (2015) σε κυβερνήσεις του ΣΥΡΙΖΑ.

Βιογραφικά στοιχεία
-------------------

Γεννήθηκε το 1960 στο Ρότερνταμ της Ολλανδίας και μεγάλωσε στο Λονδίνο, όπου εργαζόταν ο ναυπηγός πατέρας του Στέφανος Τσακαλώτος. Από την πλευρά του πατέρα του κατάγεται από παλιά οικογένεια της Πρέβεζας. Παππούς ήταν ο γυμνασιάρχης Ευκλείδης Τσακαλώτος, ενώ εξάδελφος του παππού του ήταν ο στρατηγός Θρασύβουλος Τσακαλώτος. Σπούδασε οικονομικά και πολιτικές επιστήμες στα πανεπιστήμια του Σάσσεξ και της Οξφόρδης.

Δίδαξε στο πανεπιστήμιο του Κεντ και στο Οικονομικό Πανεπιστήμιο Αθηνών (ΑΣΟΕΕ). Από το 2010 είναι **καθηγητής στο Πανεπιστήμιο Αθηνών**, στο Οικονομικό τμήμα της σχολής ΝΟΠΕ. Τα ερευνητικά του ενδιαφέροντα έχουν να κάνουν με την μακροοικονομική, την πολιτική οικονομία και τη φιλοσοφία της οικονομικής επιστήμης.

Υπήρξε νυμφευμένος με τη Σκωτσέζα οικονομολόγο Χέδερ Γκίμπσον, διευθύντρια του Τμήματος Ερευνών της Τράπεζας της Ελλάδος με την οποία είχαν αποκτήσει μαζί τρία παιδιά.

### Πολιτική σταδιοδρομία

Ήταν υποψήφιος βουλευτής Πρέβεζας με το Συνασπισμό στις εκλογές του 2004, όμως εξελέγη για πρώτη φορά βουλευτής Β΄ Αθηνών με τον ΣΥΡΙΖΑ στις εκλογές του Μαΐου 2012, και επανεξελέγη τον Ιούνιο του 2012, καθώς και τον Ιανουάριο και τον Σεπτέμβριο του 2015.

Στην κυβέρνηση Τσίπρα του Ιανουαρίου 2015 διορίστηκε αναπληρωτής υπουργός Εξωτερικών με αρμοδιότητα στις Διεθνείς Οικονομικές Σχέσεις. Επίσης, ήταν επικεφαλής της ομάδας διαπραγμάτευσης της Ελλάδας με τους οικονομικούς εταίρους για τη διευθέτηση του ελληνικού χρέους. Ορκίστηκε υπουργός Οικονομικών στις 6 Ιουλίου 2015 μετά την παραίτηση του προκατόχου του Γιάνη Βαρουφάκη. Παρέμεινε στη θέση αυτή έως τις 28 Αυγούστου 2015. Στις 23 Σεπτεμβρίου 2015 ανέλαβε ξανά τα καθήκοντα του υπουργού Οικονομικών στην κυβέρνηση Τσίπρα του Σεπτεμβρίου 2015, θέση που διατήρησε έως τις 9 Ιουλίου 2019.

Στις εκλογές του 2019 εξελέγη βουλευτής Β1' Βόρειου Τομέα Αθηνών. Στις 18 Ιουλίου 2019 ορίστηκε τομεάρχης Οικονομικών της κοινοβουλευτικής ομάδας του ΣΥΡΙΖΑ. Στις εκλογές του Μαΐου και του Ιουνίου 2023 επανεξελέγη. 

Μετά τις εξελίξεις στο κόμμα με την παραίτηση του Αλέξη Τσίπρα από την προεδρία ύστερα από τη διπλή εκλογική ήττα, έθεσε επισήμως στις 14 Ιουλίου υποψηφιότητα για τη θέση του προέδρου του ΣΥΡΙΖΑ στις εσωκομματικές εκλογές του Σεπτεμβρίου 2023. Στον πρώτο γύρο κατετάγη τρίτος, με το 8,93% των ψήφων, με αποτέλεσμα να μείνει εκτός της διαδοχής.

Ήταν μέλος της Πολιτικής Γραμματείας και της Κεντρικής Επιτροπής του ΣΥΡΙΖΑ-Π.Σ. ως την αποχώρησή του από το κόμμα στις 12 Νοεμβρίου 2023. Διεγράφη από την Κοινοβουλευτική Ομάδα του ΣΥΡΙΖΑ-Π.Σ. στις 13 Νοεμβρίου.

Στις 4 Δεκεμβρίου 2023, μαζί με 10 ακόμη βουλευτές προερχόμενους από τον ΣΥΡΙΖΑ-Π.Σ. συγκρότησαν Κοινοβουλευτική Ομάδα με το όνομα Νέα Αριστερά και ο ίδιος ανέλαβε την θέση του κοινοβουλευτικού εκπροσώπου.

Συγγραφικό έργο
---------------

Ο Ευκλείδης Τσακαλώτος έχει γράψει βιβλία για την ελληνική αλλά και τη διεθνή οικονομία. Επίσης, αρθρογραφεί σε εφημερίδες όπως «Η Αυγή», «Η εποχή» και «Η Ελευθεροτυπία».

Παραπομπές
----------

1. ↑  «Ευκλείδης Τσακαλώτος: Απόγονος στρατηγού, γεννημένος στο Ρότερνταμ και νέος υπουργός Οικονομικών». *www.iefimerida.gr*. 7 Ιουλίου 2015. Αρχειοθετήθηκε από το πρωτότυπο στις 2016-09-17.. Ανακτήθηκε στις 2016-09-29.
2. 1 2 3  «Ευκλείδης Στεφάνου Τσακαλώτος - Βιογραφικό». *www.hellenicparliament.gr*. Ανακτήθηκε στις 29 Σεπτεμβρίου 2016.
3. ↑  Λυγερού, Νεφέλη (15 Απριλίου 2015). «Σύζυγος υπουργού δεν είναι μόνο η Δανάη...». *Πρώτο Θέμα*. Αρχειοθετήθηκε από το πρωτότυπο στις 2016-08-17.. Ανακτήθηκε στις 2016-09-29.
4. ↑  «Τσακαλώτος Στεφάνου Ευκλείδης - Κοινοβουλευτική θητεία». *www.hellenicparliament.gr*. Αρχειοθετήθηκε από το πρωτότυπο στις 28 Ιουλίου 2021. Ανακτήθηκε στις 29 Σεπτεμβρίου 2016.
5. 1 2  «Γενική Γραμματεία της Κυβέρνησης | Κυβέρνηση ΤΣΙΠΡΑ Π. ΑΛΕΞΙΟΥ (Ιανουάριος 2015)». *www.ggk.gov.gr*. Αρχειοθετήθηκε από το πρωτότυπο στις 15 Μαρτίου 2016. Ανακτήθηκε στις 29 Σεπτεμβρίου 2016.
6. ↑  «Γενική Γραμματεία της Κυβέρνησης | Κυβέρνηση ΤΣΙΠΡΑ ΑΛΕΞΙΟΥ (Σεπτέμβριος 2015)». *www.ggk.gov.gr*. Ανακτήθηκε στις 29 Σεπτεμβρίου 2016.
7. ↑  «Οι τομεάρχες της ΚΟ του ΣΥΡΙΖΑ για την παρακολούθηση του κυβερνητικού έργου». *www.syriza.gr*. Αρχειοθετήθηκε από το πρωτότυπο στις 10 Αυγούστου 2019. Ανακτήθηκε στις 5 Σεπτεμβρίου 2019.
8. ↑  «Εκλογές ΣΥΡΙΖΑ: Τα τελικά αποτελέσματα του πρώτου γύρου για την ανάδειξη προέδρου». *CNN.gr*. 18 Σεπτεμβρίου 2023. Ανακτήθηκε στις 25 Σεπτεμβρίου 2023.
9. ↑  «Τα μέλη της Πολιτικής Γραμματείας του ΣΥΡΙΖΑ ΠΡΟΟΔΕΥΤΙΚΗ ΣΥΜΜΑΧΙΑ». *www.syriza.gr*. Ανακτήθηκε στις 13 Νοεμβρίου 2023.
10. ↑  «ΣΥΡΙΖΑ - ΠΣ / Αποχώρησε η «Ομπρέλα» - Το κείμενο με τις 46 υπογραφές». *avgi.gr*. 12 Νοεμβρίου 2023.
11. ↑  Βουλή: Εγένετο… Νέα Αριστερά – Κατέθεσαν επιστολή στον Τασούλα για συγκρότηση ΚΟ
12. ↑  «.:BiblioNet : Τσακαλώτος, Ευκλείδης». *www.biblionet.gr*. Ανακτήθηκε στις 29 Σεπτεμβρίου 2016.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 32094679
* **BiblioNet**: **58120**
* LCCN: n91099758
* ISNI: 0000 0000 8111 2856
* GND: 1032727977
* SUDOC: 067016812
* BNF: cb124617236 (data)

 |

 |